Br: 09-322/20-up-17/4 26 .02.2020. godine

 Sekretarijat za planiranje prostora i održivi razvoj, u postupku odlučivanja o potrebi izrade elaborata procjene uticaja na životnu sredinu, rješavajući po zahtjevu nosioca projekta „Luštica Development“ a.d. iz Tivta, Novo naselje bb Radovići, o potrebi izrade elaborata procjene uticaja na životnu sredinu za Marina Hotel - hotel kategorije 5\*, Luštica, opština Tivat , a na osnovu člana 14 Zakona o procjeni uticaja na životnu sredinu („Službeni list CG“, br. 75/18), članova 18 i 46 stav 1 Zakona o upravnom postupku („Službeni List CG“, br. 56/14, 20/15, 40/16 i 37/17), te člana 7 stav 1 tačka 1 Odluke o organizaciji i načinu rada lokalne uprave Opštine Tivat („Sl.list CG-opštinski propisi“, br. 43/18, 15/19) donosi:

**R J E Š E NJ E**

 I – **UTVRĐUJE** se da je za Marina Hotel – hotel kategorije 5\*, Luštica, opština Tivat, **potrebna izrada elaborata procjene uticaja na životnu sredinu**.

II – **Nalaže se** nosiocu projekta, „Luštica Development “ a.d. iz Tivta, Novo naselje bb Radovići, izrada elaborata procjene uticaja na životnu sredinu za Marina Hotel - hotel kategorije 5\*, Luštica, opština Tivat, i isti dostavi Sekretarijatu za planiranje prostora i održivi razvoj najkasnije u roku od dvije godine od dana prijema rješenja o potrebi izrade elaborata procjene uticaja na životnu sredinu.

**O b r a z l o ž e nj e**

Nosilac projekta, „Luštica Development“ a.d. iz Tivta, Novo naselje bb Radovići, obratio se Sekretarijatu za planiranje prostora i održivi razvoj, kao nadležnom organu, zahtjevom, broj 09-322/20-up-17 od 13.02.2020.godine, za odlučivanje o potrebi izrade elaborata procjene uticaja na životnu sredinu Marina Hotel - hotel kategorije 5\*, Luštica, opština Tivat.

Uz navedeni zahtjev Nosilac projekta je dostavio potrebnu dokumentaciju, propisanu članom 11 Zakona o procjeni uticaja na životnu sredinu a koja je u skladu sa Pravilnikom o bližem sadržaju dokumentacije koja se podnosi uz zahtjev za odlučivanje o potrebi izrade elaborata procjene uticaja na životnu sredinu („Sl. List CG“, br. 19/19).

Odredbom člana 11 Zakona o procjeni uticaja na životnu sredinu propisano je da se odluka o potrebi izrade elaborata donosi na osnovu podnijetog zahtjeva nosioca projekta. Uz zahtjev iz stava 1 ovog člana, podnosi se sljedeća dokumentacija: 1) opis lokacije; 2) opis projekta; 3) opis mogućih značajnih uticaja projekta na životnu sredinu; 4) izvori podataka.

Uvidom u spisak projekata Uredbe o projektima za koje se vrši procjena uticaja na životnu sredinu („Sl.list RCG“, broj 20/07 i „Sl.list CG“, br. 47/13, 53/14, 37/18), a na osnovu dostavljene dokumentacije, utvrđeno je da se planirani projekat nalazi na Listi II, redni broj 14 tačka (c) – Vikend naselja, turistička naselja i hotelski kompleksi van urbanih sredina, kao i njihovi prateći sadržaji. a za koje se postupak procjene uticaja sprovodi po odluci nadležnog organa.

U skladu sa članom 13 Zakona o procjeni uticaja na životnu, o zahtjevu su pismenim aktom, broj 09-322/20-up-17/1 od 14.02.2020. godine, obavještene institucije i organizacije, dok je obavještenje objavljeno u dnevnom listu „Pobjeda“, dana 15.02.2020. godine, kao i na veb-sajtu Opštine Tivat www.opstinativat.me. Ostavljen je zakonom propisan rok u kojem su svi zainteresovani mogli imati uvid u predmetnu dokumentaciju i dati svoje mišljenje. U datom roku ovom organu nisu dostavljena mišljenja institucija i organizacija, kao ni građana.

Takođe, shodno odredbi člana 111 i 112 Zakona o opštem upravnom postupku nosiocu projekta je dostavljeno obavještenje o rezultatima ispitnog postupka po predmetnom zahtjevu, broj 09-322/20-up-17/2 od 17.02.2020. godine, te mu je data mogućnost da se izjasni o istom. Ovlašćeni predstavnik podnosioca zahtjeva „Luštica Development“ a.d. se odazvao pozivu shodno predmetnom obavještenju o rezultatima ispitnog postupka dana 20.02.2020. godine, te se izjasnio o navodima ovog Sekretarijata, o čemu je sastavljen zapisnik o usmenoj izjavi, broj 09-322/20-up-17/3.

Razmatranjem predmetnog zahtjeva i uvidom u dokumentaciju za odlučivanje o potrebi izrade elaborata procjene uticaja na životnu sredinu, Sekretarijat za planiranje prostora i održivi razvoj je utvrdio da je potrebna izrada elaborata procjene uticaja na životnu sredinu iz sledećih razloga:

* Lokacija predmetnog projekta se nalazi u Tivtu, na poluostrvu Luštica, u turističkom naselju Luštica Bay. U naselju Luštica Bay planirani su hotelski i apartmanski sadržaji, luksuzne vile, gradske kuće, golf teren, marina, gradsku komercijalni i stambeni centar, prateći infrastrukturni sadržaji i dr. Postojeće stanje na lokaciji i njenom okruženju je stjenovita obala iznad mora. Izgradnja je planirana na UP 75a, UP 75b i UP 75c, koje čine djelovi katastarskih parcela broj 1100/1, 1100/28, 1100/29, 1100/41, 1100/42, 1100/43, 1100/46, 1146/1, 1146/6 i 1146/7 KO Radovići, u zahvatu Izmjena i dopuna DUP-a „Golf i Donji Radovići Zapad“, kao i dijelu parcele UP 3 koju čine katastarske parcele broj 1117/1 i 1117/3 u u zahvatu Izmjena i dopuna DSL „Sektor 36“. Postojeće stanje parcela predstavlja prirodni predio, stjenska masa obrasla makijom, koja je po konfiguraciji u padu prema moru.
* Imajući u vidu prethodno navedeno, odnosno podatke o izvedenim dokazima i rezultatima ispitnog postupka mogući su značajni uticaji predmetnog projekta na vazduh, morsku vodu i biodiverzitet, pejzaž i zemljište u toku izvođenja projekta, redovnog rada i u slučaju havarije (različite vrste otpadnog materijala, povećanog nivoa vibracija i buke, mogućnost havarijskog zagađenja, i drugo) kao i kumulativnog dejstva sa drugim projektima u okruženju.
* Izradom Elaborata procjene uticaja na životnu sredinu objezbjediće se neophodni podaci, predvidjeti mogući uticaji projekta na životnu sredinu, definisati odgovarajuće mjere za sprečavanje, smanjenje ili otklanjanje štetnih uticaja na životnu sredinu, kao i program praćenja uticaja na životnu sredinu.

Shodno članu 18 Zakona o procjeni uticaja na životnu sredinu elaboratom se analizira i ocjenjuje kvalitet segmenata životne sredine i njihova osjetljivost na određenom prostoru, međusobni uticaji postojećih i planiranih aktivnosti, predviđanja direktnih i indirektnih uticaja realizacije projekta na životnu sredinu, kao i mjere i uslovi za spriječavanje, otklanjanje, ublažavanje ili sanaciju štetnih uticaja na životnu sredinu i zdravlje ljudi.

Nosilac projekta može, shodno odredbama člana 15 Zakona o procjeni uticaja na životnu sredinu, podnijeti Sekretarijatu za planiranje prostora i održivi razvoj zahtjev za određivanje obima i sadržaja elaborata procjene uticaja na životnu sredinu za predmetni projekat. Zahtjev se podnosi u pisanom obliku, a njegov sadržaj je definisan članom 15 Zakona o procjeni uticaja na životnu sredinu i Pravilnikom o sadržaju dokumentacije koja se podnosi uz zahtjev za određivanje obima i sadržaja elaborata o procjeni uticaja na životnu sredinu („Sl.list CG“, broj 19/19). Nosilac projekta može izraditi elaborat o procjeni uticaja na životnu sredinu na osnovu ovog Rješenja i bez prethodno navedenog traženja određivanja obima i sadržaja elaborata. Pri izradi elaborata treba poštovati odredbe Pravilnika o sadržini elaborata o procjeni uticaja na životnu sredinu.

Shodno odredbama člana 17 Zakona o procjeni uticaja na životnu sredinu, nosilac projekta je dužan podnijeti Sekretarijatu za planiranje prostora i održivi razvoj zahtjev za davanje saglasnosti na Elaborat procjene uticaja na životnu sredinu u roku od dvije godine od dana prijema Rješenja o potrebi izrade elaborata.

Imajući u vidu navedeno, Sekretarijat za planiranje prostora i održivi razvoj, a na osnovu sprovedenog postupka odlučivanja o potrebi izrade elaborata procjene uticaja na životnu sredinu i uvida u dostavljenu dokumentaciju, te shodno prednje navedenim odredbama zakona, odlučio je kao u dispozitivu ovog rješenja.

**Uputstvo o pravnoj zaštiti:** Protiv ovog rješenja može se izjaviti žalba Glavnom administratoru Opštine Tivat u roku od 15 dana od dana prijema rješenja. Žalba se ulaže preko ovog Sekretarijata uz uplatu administrativne takse u iznosu od 5 € na žiro račun broj 510-9146777-39.

 Pomoćnica Sekretarke Sekretarka Sekretarijata

 Biljana Krivokapić, dipl.ing.tehn. Tamara Furtula, dipl.pravnica

DOSTAVITI:

- „Luštica Development” a.d., Novo naselje bb Radovići, Tivat (x2)

- Uprava za inspekcijske poslove – Odsjek za ekološku inspekciju, Ul. oktobarske revolucije br.130, Podgorica

 -Arhiv